## Pravilnik o načinu i uvjetima provedbe modela poticanja proizvodnje u ribarstvu

### NN 98/2010 (13.8.2010.), Pravilnik o načinu i uvjetima provedbe modela poticanja proizvodnje u ribarstvu

MINISTARSTVO POLJOPRIVREDE, RIBARSTVA I RURALNOG RAZVOJA

2733

Na temelju članka 52.d. Zakona o državnoj potpori poljoprivredi i ruralnom razvoju (»Narodne novine«, br. 83/09, 153/09 i 60/10) ministar poljoprivrede, ribarstva i ruralnog razvoja donosi

PRAVILNIK

O NAČINU I UVJETIMA PROVEDBE MODELA POTICANJA PROIZVODNJE U RIBARSTVU

I. OPĆE ODREDBE

Članak 1.

Ovim se Pravilnikom propisuju način i uvjeti provedbe modela poticanja proizvodnje u ribarstvu.

II. ZAHTJEV ZA POTICAJE U RIBARSTVU

Članak 2.

(1) Zahtjev za poticaje u ribarstvu podnosi korisnik modela poticanja proizvodnje u ribarstvu definiran člankom 3. stavkom 4. Zakona o državnoj potpori poljoprivredi i ruralnom razvoju (»Narodne novine«, br. 83/09, 153/09 i 60/10) (u daljnjem tekstu: korisnik).

(2) Zahtjev za poticaje u ribarstvu čini ispunjeni Obrazac – Zahtjev za poticaje u ribarstvu koji je tiskan uz ovaj Pravilnik i njegov je sastavni dio i obavezna prateća dokumentacija propisana stavkom 4. ovoga članka (u daljnjem tekstu: Zahtjev za poticaje u ribarstvu).

(3) Obrazac Zahtjeva za poticaje u ribarstvu mora biti ispunjen u skladu s danim uputama, a potpisuje ih korisnik, koji svojim potpisom jamči da:

– je upoznat s odredbama Zakona o državnoj potpori poljoprivredi i ruralnom razvoju (»Narodne novine«, br. 83/09, 153/09 i 60/10) (u daljnjem tekstu: Zakon) i ovog Pravilnika,

– je pažljivo pročitao i poštivao navedene upute za ispunjavanje Obrasca,

– su podaci navedeni u Obrascu istiniti,

– će omogućiti kontrolu na terenu i/ili inspekcijski nadzor.

(4) Obaveznom pratećom dokumentacijom u Zahtjevu za poticaje u ribarstvu smatra se:

– obračun poticaja u kojem je naznačena vrsta poticaja i količina u kilogramima ili komadima te ukupni iznos novčanog poticaja za obračunsko razdoblje sukladno Dodatku 3.3. Zakona;

– račune odnosno preslike računa za prodane i isporučene količine i otpremnice odnosno preslike otpremnice uz račune koji moraju biti ovjereni potpisom i žigom kupca uz čitljivo ispisano velikim pisanim slovima ime i prezime kupca odnosno primatelja isporučene količine, ako su proizvodi stavljeni u promet putem veleprodaje;

– račune odnosno preslike računa, ako su proizvodi stavljeni u promet putem maloprodaje uz presliku knjige popisa o nabavi i prodaji robe i presliku primke zaduženja za vlastitu robu (obrazac PKV);

– za poticaje za ulov male plave ribe presliku ispunjenog očevidnika o gospodarskom ribolovu na moru ili izvješća o ulovu;

– račune odnosno preslike računa za sve količine kupljene mlađi i/ili predkonzumne ribe odnosno školjkaša i otpremnice uz račune, odnosno preslike otpremnice;

– internu dokumentaciju o stavljanju u daljnju proizvodnju;

– primjerak deklaracije za riblje proizvode IV. skupine koja se nalazi na ambalaži tih proizvoda uz jasnu naznaku količine koja je u ambalaži sadržana;

– u slučaju ekološke proizvodnje dokazi navedeni u članku 4. ovoga Pravilnika.

Članak 3.

(1) Korisnik podnosi Zahtjev za poticaje u ribarstvu, Agenciji za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja), i to za obračunsko razdoblje tekuće godine:

– siječanj – ožujak, do 30. travnja;

– travanj – lipanj, do 31. srpnja;

– srpanj – rujan, do 31. listopada;

– listopad – prosinac, do 31. siječnja.

(2) Kada korisnik kupuje mlađ i/ili predkonzumnu ribu odnosno školjkaše za vlastitu proizvodnju, za tu količinu ne može ostvariti poticaj, a to će prikazati u obračunskom razdoblju listopad – prosinac, za svu količinu kupljenu u tekućoj kalendarskoj godini, tako da će količinu kupljene mlađi i/ili predkonzumne ribe odnosno školjkaša prilikom obračuna poticaja oduzeti od ukupne količine uzgojene i prodane ribe odnosno školjkaša za to razdoblje.

III. UVJETI ZA POTICAJE U RIBARSTVU

Osnovni uvjeti

Članak 4.

(1) Uvjet za ostvarivanje poticaja u ribarstvu jest posjedovanje povlastice za gospodarski ribolov ili uzgoj.

(2) Uvjet za ostvarivanje poticaja za proizvodnju ribljih proizvoda od domaćeg ulova male plave ribe, domaćeg uzgoja slatkovodnih i autohtonih vrsta bijele morske ribe i školjkaša je da su korisnici tih poticaja subjekti u poslovanju s hranom koji su upisani u Upisnik odobrenih objekata kao korisnici odobrenog objekta i posjeduju rješenje o udovoljavanju objekta propisima o hrani.

(3) Uvjet za ostvarivanje poticaja za ulov male plave ribe jest da količina prikazana u računima može biti do najviše 10% veća od količine prikazane kroz ispunjene očevidnike o gospodarskom ribolovu na moru ili izvješća o ulovu sukladno Pravilniku o očevidniku, izvješću o ulovu i dostavi podataka o gospodarskom ribolovu na moru (»Narodne novine« br. 95/07 i 134/08).

(4) Uz uvjete iz stavaka 1., 2. i 3. ovog članka uvjet za ostvarivanje poticaja u ribarstvu jest:

1. pravodobno podnošenje zahtjeva za poticaj,

2. ispunjavanje minimalno poticanih količina.

Ekološka proizvodnja

Članak 5.

Uvjet za ostvarivanje poticaja za ekološku proizvodnju u ribarstvu jest:

1. udovoljavanje uvjetima navedenim u članku 4. ovoga Pravilnika,

2. rješenje o upisu u Upisnik proizvođača u ekološkoj proizvodnji poljoprivrednih i prehrambenih proizvoda,

3. potvrdnica izdana od ovlaštene pravne osobe za postupak potvrđivanja u ekološkoj proizvodnji.

Proizvodnja na područjima s težim uvjetima gospodarenja

Članak 6.

(1) Veći iznos poticaja moguće je ostvariti ukoliko se uzgajalište slatkovodnih i autohtonih vrsta bijele morske ribe i školjkaša i/ili pogon za proizvodnju ribljih proizvoda nalazi na području s težim uvjetima gospodarenja u poljoprivredi.

(2) Uvjet za ostvarivanje poticaja za proizvodnju na područjima s težim uvjetima gospodarenja jest:

1. udovoljavanje uvjetima navedenim u članku 4. ovoga Pravilnika,

2. potvrda o lokaciji uzgajališta ribe i/ili školjkaša i/ili pogona za preradu ribe izdaje lokalna samouprava.

IV. ŠTETE

Članak 7.

(1) Ako zbog opravdanih razloga nisu postignute minimalno poticane količine podnositelj zahtjeva za poticaje dužan je dostaviti zapisnik nadležnog tijela o nastaloj šteti u roku od 15 dana od dana sastavljanja Zapisnika.

(2) Pod opravdanim razlozima u ribarstvu podrazumijevaju se zdravstveni i reproduktivni poremećaji, niska proizvodnja ili drugi objektivni razlozi.

(3) Zdravstvene ili reproduktivne poremećaje iz stavka 2. ovoga članka utvrđuje službeni ili referentni laboratorij za bolesti riba i školjkaša ovlašten od strane nadležnog tijela, a ostale objektivne razloge nadležno tijelo za procjenu nastale štete.

V. ODOBRENJE ZAHTJEVA I PLAĆANJE

Članak 8.

(1) Agencija za plaćanja doznačuje odobrena sredstva na žiroračun korisnika koji je udovoljio uvjete propisane Zakonom i ovim Pravilnikom.

(2) Isplate kroz model poticanja proizvodnje u ribarstvu za prava utvrđena u određenoj proizvodnoj godini vrše se kvartalno, a sukladno Zakonu o izvršenju Državnog proračuna Republike Hrvatske.

VI. POVRAT SREDSTAVA

Članak 9.

Agencija za plaćanja izdaje obavijest kojom od korisnika državne potpore zahtijeva povrat ostvarenih sredstava u roku od 15 dana od dana izdavanja obavijesti, i to u slučaju:

1. da korisnik potpore nije ostvario godišnju minimalno poticanu količinu određene proizvodnje utvrđenu Dodatkom 3.4. Zakona,

2. da je korisnik proizvođač u ekološkoj proizvodnji, koji nije proizveo proizvod sukladno Zakonu o ekološkoj proizvodnji poljoprivrednih i prehrambenih proizvoda,

3. administrativne pogreške.

VII. PRIJELAZNE I ZAVRŠNE ODREDBE

Članak 10.

(1) Stupanjem na snagu ovoga Pravilnika prestaje važiti Pravilnik o načinu i uvjetima provedbe modela poticanja proizvodnje (»Narodne novine« br. 17/07., 133/07., 90/08. i 2/09) u dijelu koji se odnosi na poticaje u ribarstvu.

(2) Do uspostave kontrole na terenu od strane Agencije za plaćanja, kontrola zahtjeva za poticaje u ribarstvu na terenu obavljat će se provedbom inspekcijskog nadzora.

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/10-01/155
Urbroj: 525-08-2-0342/10-4
Zagreb, 27. srpnja 2010.

Ministar
poljoprivrede, ribarstva
i ruralnog razvoja
Petar Čobanković, v. r.

Obrazac

|  |  |
| --- | --- |
| AGENCIJA ZA PLAĆANJA U POLJOPRIVREDI, RIBARSTVU I RURALNOM RAZVOJU | Zahtjev za poticaje u ribarstvu |

ispunjeni obrazac i propisanu dokumentaciju dostaviti osobno ili poslati poštom preporučeno u Agenciju za plaćanja

|  |
| --- |
| OBRAZAC ISPUNITI VELIKIM TISKANIM SLOVIMA |

1. KONVENCIONALNA 2. EKOLOŠKA

A. Uzgoj autohtonih vrsta bijele morske ribe;

B. Uzgoj školjkaša;

C. Proizvodnja mlađi autohtonih vrsta bijele morske ribe;

D. Uzgoj slatkovodne ribe;

E. Ulov male plave ribe;

F. Proizvodnja ribljih proizvoda od domaćeg ulova male plave ribe i od domaćeg uzgoja slatkovodnih riba i autohtonih vrsta bijele morske ribe i školjkaša.

(zaokružiti vrstu poticaja)

3. PODACI O KORISNIKU NOVČANOG POTICAJA U RIBARSTVU:

|  |  |
| --- | --- |
| Serijski broj povlastice za gospodarski ribolov ili uzgoj: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Odobreni broj iz Upisnika odobrenih objekata (za preradu): | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Ime i prezime/Naziv pravne osobe: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| OIB/Matični broj: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Mjesto stanovanja/Sjedište: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Ulica i kućni broj: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Županija: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Naziv banke: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Broj računa korisnika: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Broj potvrdnice i broj rješenja o upisu u Upisnik ekoloških proizvođača: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

4. POTREBNA DOKUMENTACIJA

– obračun poticaja za obračunsko razdoblje, u kojem je naznačena vrsta poticaja i količina u kilogramima ili komadima te ukupni iznos novčanog poticaja za obračunsko razdoblje sukladno Dodatku 3.3. Zakona;

– račune odnosno preslike računa za prodane i isporučene količine i otpremnice odnosno preslike otpremnica uz račune koje moraju biti ovjerene potpisom i žigom kupca uz čitljivo ispisano velikim pisanim slovima ime i prezime kupca, odnosno primatelja isporučene količine, ako su proizvodi stavljani u promet putem veleprodaje;

– račune odnosno preslike računa ako su proizvodi stavljeni u promet putem maloprodaje uz presliku knjige popisa o nabavi i prodaji robe i presliku primke zaduženja za vlastitu robu (obrazac PKV);

– za poticaje za ulov male plave ribe preslik ispunjenog očevidnika o gospodarskom ribolovu na moru ili izvješća o ulovu;

– račune odnosno preslike računa za sve količine kupljene mlađi i/ili predkonzumne ribe odnosno školjkaša i otpremnice uz račune, odnosno preslike otpremnice;

– internu dokumentaciju o stavljanju u daljnju proizvodnju;

– za ekološku proizvodnju potvrdnica i rješenje o upisu u Upisnik ekoloških proizvođača,

– za proizvodnju na težim uvjetima gospodarenja potvrdu lokalne samouprave o lokaciji uzgajališta ribe i/ili objekta za preradu ribe;

– primjerak deklaracije za riblje proizvode IV. skupine koja se nalazi na ambalaži tih proizvoda.

Potpisom jamčim da:

1. sam upoznat s odredbama Zakona o državnoj potpori poljoprivredi i ruralnom razvoju (NN, 83/09, 153/09, 60/10) i Pravilnikom o načinu i uvjetima provedbe modela poticanja proizvodnje u ribarstvu,

2. sam pažljivo pročitao i poštivao navedene upute za ispunjavanje obrasca,

3. su podaci navedeni u obrascu istiniti,

4. ću omogućiti kontrolu na terenu i inspekcijski nadzor,

5. za uzgojene autohtone vrste bijele morske ribe, školjkaše, riblju mlađ, slatkovodne ribe I. i II. skupine, ulov male plave ribe te preradu slatkovodne i male plave ribe zahtjev podnosim prvi put te da poticaj za navedene količine već nije ostvaren.

U\_\_\_\_\_\_\_\_\_\_\_\_\_\_ dana \_\_\_\_\_\_\_\_\_\_\_\_ 201\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 (Podnositelj zahtjeva za poticaj)

Pravilnik, NN 98/2010-2733